CELEX: 32016D0586
Language: fi
Date: 2016-04-14 00:00:00
Title: Komission täytäntöönpanopäätös (EU) 2016/586, annettu 14 päivänä huhtikuuta 2016, sähkösavukkeiden täyttömekanismin teknisistä standardeista (tiedoksiannettu numerolla C(2016) 2093) (ETA:n kannalta merkityksellinen teksti)

16.4.2016   
            
            
               FI
            
            
               Euroopan unionin virallinen lehti
            
            
               L 101/15
            
         KOMISSION TÄYTÄNTÖÖNPANOPÄÄTÖS (EU) 2016/586,
   annettu 14 päivänä huhtikuuta 2016,
   sähkösavukkeiden täyttömekanismin teknisistä standardeista
   
      
         (tiedoksiannettu numerolla C(2016) 2093)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tupakkatuotteiden ja vastaavien tuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä sekä direktiivin 2001/37/EY kumoamisesta 3 päivänä huhtikuuta 2014 annetun Euroopan parlamentin ja neuvoston direktiivin 2014/40/EU (1) ja erityisesti sen 20 artiklan 13 kohdan,
   sekä katsoo seuraavaa:
   
               (1)
            
            
               Direktiivin 2014/40/EU 20 artiklan 3 kohdan g alakohdan mukaan jäsenvaltioiden on huolehdittava siitä, että sähkösavukkeissa ja niiden täyttösäiliöissä on vuotamattoman täytön varmistava mekanismi.
            
         
               (2)
            
            
               Direktiivin 2014/40/EU 20 artiklan 13 kohdassa annetaan komissiolle valtuudet vahvistaa täytäntöönpanosäädöksellä sähkösavukkeiden täyttömekanismin tekniset standardit.
            
         
               (3)
            
            
               Ottaen huomioon sähkösavukkeissa ja täyttösäiliöissä käytettävien nikotiinia sisältävien nesteiden toksisuus on aiheellista varmistaa, että sähkösavukkeet voidaan täyttää uudelleen niin, että minimoidaan ihokosketuksen riski ja tällaisten nesteiden nieleminen vahingossa.
            
         
               (4)
            
            
               Sidosryhmiltä saadun palautteen ja ulkopuolisen toimeksisaajan työn pohjalta on määritetty teknisiä standardeja, joiden tarkoituksena on varmistaa, että vaatimustenmukaiset täyttömekanismit tarjoavat riittävän suojan vuodoilta.
            
         
               (5)
            
            
               Määritettyihin teknisiin standardeihin sisältyy myös toimenpiteitä, joilla varmistetaan, että kuluttajat ovat asianmukaisesti tietoisia siitä, miten täyttömekanismeja olisi käytettävä, jotta täyttö sujuisi vuodoitta.
            
         
               (6)
            
            
               Sidosryhmät saattavat haluta toimittaa komissiolle tietoja vaihtoehtoisista mekanismeista, joita ne ovat kehittäneet varmistaakseen vuotamattoman täytön, mikä voi johtaa tämän päätöksen tarkistamiseen.
            
         
               (7)
            
            
               Tässä päätöksessä säädetyt toimenpiteet ovat direktiivin 2014/40/EU 25 artiklassa tarkoitetun komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Kohde
   Tässä päätöksessä vahvistetaan unionissa valmistettujen tai unioniin tuotujen sähkösavukkeiden täyttömekanismin tekniset standardit.
   2 artikla
   Täyttömekanismia koskevat vaatimukset
   1.   Jäsenvaltioiden on varmistettava, että täytettäviä sähkösavukkeita ja täyttösäiliöitä saatetaan markkinoille ainoastaan, jos sähkösavukkeiden täyttömekanismi täyttää yhden seuraavista edellytyksistä:
   
               a)
            
            
               siinä on täyttösäiliö, jossa on vähintään 9 mm:n pituinen lujasti kiinnitetty suutin, joka on kapeampi kuin sen sähkösavukkeen säiliön aukko, jonka kanssa sitä käytetään, joka sopii säiliön aukkoon hyvin ja jossa on virtauksen säätömekanismi, joka päästää läpi enintään 20 tippaa täyttönestettä minuutissa pystysuoraan asetettuna yksinomaan ilmakehän paineessa ja lämpötilan ollessa 20 °C ± 5 °C;
            
         
               b)
            
            
               se toimii telakoitumisjärjestelmän avulla, joka vapauttaa täyttönestettä sähkösavukkeen säiliöön ainoastaan silloin, kun sähkösavuke ja täyttösäiliö ovat kytkettyinä toisiinsa.
            
         2.   Jäsenvaltioiden on varmistettava, että täytettäviin sähkösavukkeisiin ja täyttösäiliöihin sisältyy täyttämistä koskevat asianmukaiset ohjeet, kaaviot mukaan lukien, osana direktiivin 2014/40/EU 20 artiklan 4 kohdan a alakohdan i alakohdassa tarkoitettuja käyttöohjeita.
   Täytettävissä sähkösavukkeissa ja täyttösäiliöissä, joissa on 1 kohdan a alakohdassa tarkoitetun kaltainen täyttömekanismi, on ilmoitettava suuttimen leveys tai säiliön aukon leveys käyttöohjeessa siten, että kuluttajat voivat todeta täyttösäiliöiden ja sähkösavukkeiden yhteensopivuuden.
   Täytettävien sähkösavukkeiden ja niiden täyttösäiliöiden, joissa on edellä 1 kohdan b alakohdassa tarkoitetun tyyppinen täyttömekanismi, käyttöohjeissa on täsmennettävä, minkätyyppiset telakoitumisjärjestelmät ovat yhteensopivat kyseisten sähkösavukkeiden ja täyttösäiliöiden kanssa.
   3 artikla
   Osoitus
   Tämä päätös on osoitettu kaikille jäsenvaltioille.
   
      Tehty Brysselissä 14 päivänä huhtikuuta 2016.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EUVL L 127, 29.4.2014, s. 1.